शूटिंग के दौरान स्टेज पर गिरा झूमर, बाल-बाल बची जान
Music Composer AR Rahman's Son Accident On Set - सिंगर एआर रहमान के बेटे एआर अमीन के साथ शूटिंग के सेट पर एक हादसा हुआ, जिसमें वो बाल-बाल बचे हैं। ये तब हुआ जब वो स्टेज पर परफॉर्म कर रहे थे और अचानक झूमर गिर गया।
सिंगर एआर रहमान के बेटे एआर अमीन के साथ शूटिंग के सेट पर एक हादसा हुआ, जिसमें वो बाल-बाल बचे हैं। ये तब हुआ जब वो स्टेज पर परफॉर्म कर रहे थे और अचानक झूमर गिर गया। हालांकि, अच्छी बात ये रही की अमीन और उनकी टीम पूरी तरह से सही-सलामत हैं।
एआर अमीन ने पोस्ट शेयर कर दी जानकारी 
अमीन ने अपने इंस्टाग्राम हैंडल पर सेट से दो तस्वीरें शेयर की हैं। जहां पहली फोटो में सेट सही सलामत है, तो वहीं दूसरी फोटो में मंच पर झूमर गिरा हुआ दिखाई दे रहा है। फोटोज के साथ उन्होंने एक नोट भी शेयर किया है, जिसमें उन्होंने हादसे के बारे में विस्तार से बताया है, साथ ही जान बचाने के लिए ऊपर वाले का शुक्रिया अदा किया है।
'इंस्टाग्राम हैंडल पर पोस्ट शेयर करते हुए अमीन ने लिखा- मैं ऊपर वाले, अपने माता-पिता, परिवार, शुभचिंतकों और अपने आध्यात्मिक गुरुओं का शुक्रगुजार हूं कि मैं आज जिंदा और सुरक्षित हूं।'
कुछ इंच भी इधर-उधर होता तो झूमर हमारे सिर पर गिर जाता-अमीन
हादसे का जिक्र करते हुए अमीन ने कहा- ‘अभी तीन रात पहले, मैं एक गाने की शूटिंग कर रहा था और मुझे भरोसा था कि टीम ने तकनीक और सुरक्षा का ध्यान रखा है। जब मैं कैमरे के सामने परफॉर्म करने में बिजी था, तो अचानक क्रेन से लटके हुए पूरे ट्रस और झूमर गिर गए। अगर कुछ इंच भी इधर-उधर होता तो पूरा रिग हमारे सिर पर गिर जाता। मैं और मेरी टीम इस हादसे से बहुत डर गई है, हम अभी भी इस सदमे से उबर नहीं पा रहे हैं।'
फैंस को हुई अमीन की चिंता 
पोस्ट सामने आने के बाद से ही फैंस एआर अमीन को लेकर काफी परेशान हैं। कमेंट सेक्शन में एक यूजर ने लिखा- ‘उपरवाले का शुक्र है, मेरे भाई। हम सभी आपके साथ हैं।’ दूसरे यूजर ने लिखा- ‘अच्छा है कि तुम सही सलामत हो, इस तरह की लापरवाहियों के बारे में हमें सोचना चाहिए।’ तीसरे यूजर ने लिखा- ‘आपकी फैमिली और हम सभी फैंस की दुआएं आपके साथ है।’
